open-index/open-wikipedia-markdown huggingface dataset:
Battersea

**Battersea** er et sted i Wandsworth i sørvestlige London. Det ligger ved sørbredden av Themsen, med omkring 6&nbsp;km av elven som sin nordgrense og 4,7&nbsp;km sørvest for Charing Cross.

## Historie
Battersea er en av de eldste nedtegnede stedsnavnene i London-området. Et angelsaksisk charter fra slutten av 600-tallet kommer en henvisningen til «Badrices ege», en øy i Themsen tilhørende en mann ved navn Badric. Senere ble denne øya omtalt som *Patrisey*. Som med mange andre øyer i Themsen mudret elven igjen på landsiden, til dels hjulpet av drenering av myrlandskapet og det at sideelver ble lagt i rør. Det er ikke lenger mulig å se at deler av Battersea engang var en øy.

Sognekirken St Mary eksisterte ved 1157, skjønt selv om det fortsatt står en kirke ved dette navnet der, er det ingenting igjen av den opprinnelige strukturen. Kirken er likevel det mest synlig sporet igjen etter landsbyen. William Blake giftet seg i denne kirken, og Benedict Arnold og hans kone og datter er gravlagt i krypten.

Battersea kraftstasjon er en stor bygning reist 1929&ndash;1939, etter design av Giles Gilbert Scott. Kraftstasjonen er særlig kjent fordi den ble avbildet, med en flyvende gris, på coveret til Pink Floyds album *[[Animals (album)|Animals]]*. Den er ikke lenger i bruk, men var pr. 2005 under ombygging for å bli underholdningssenter.

New Covent Garden Market er et stort frukt- og grønnsaksmarked. Det ble flyttet fra Covent Garden i 1974.

Battersea Park er en stor park lagt ut av James Pennethorne mellom 1846 og 1864. Den inneholder blant annet en dyrehage og London Peace Pagoda.

Clapham Junction er et moderne transport- og handelsentrum i det sørvestlige Battersea. London Heliport er byens travleste helikopterhavn. Den ligger ved Themsen, drøyt en halv kilometer fra Clapham Junction stasjon, som er en av Storbritannias travleste jernbanestasjoner. Mer enn 2000 tog passerer stasjonen hver dag.

## Referanser


## Litteratur
* Loobey, Patrick (2002): *Battersea Past*. Historical Publications Ltd., ISBN 0-948667-76-1
* Mason, Peter (1997): *The Brown Dog Affair*. Two Sevens Publishing, ISBN 0-9529854-0-3
* Knight, Martin (2006): *Battersea Girl*. Mainstream Publishing, ISBN 1-84596-150-1

## Eksterne lenker
* 
*Wandsworth Council
*Battersea.co.uk - Battersea Information
London Millennium Bridge

**London Millennium Bridge** (iblant kalt **Millennium Footbridge**) er en gangbro over Themsen i London som forbinder Bankside med City of London. Den åpnet 10. juni 2000 som Londons første nye bro over Themsen siden Tower Bridge i 1894. Broen eies av Corporation of London.

Den sydlige siden av broen er i nærheten av Globe Theatre, Bankside Gallery og Tate Modern. På nordsiden ligger St. Paul's Cathedral. Den neste broen oppover Themsen er Blackfriars Railway Bridge, mens den neste nedover er Southwark Bridge.

Broens design ble avgjort ved en konkurranse utlyst i 1996 av Southwark bydelsstyre. Vinnerutkastet var en nyskapende «klinge av lys» tegnet av Ove Arup, Foster and Partners og Anthony Caro. På grunn av høyderestriksjoner, og for å forbedre utsikten, ble broens støttekabler lagt under dekknivå, noe som gir broen en grunn profil. Broen har to utstikkere og består av tre hovedseksjoner på 81&nbsp;m, 144&nbsp;m og 108&nbsp;m (nord til syd) med en total lengde på 325&nbsp;m. Aluminiumsdekket er 4&nbsp;m bredt.

Byggearbeidene begynte mot slutten av 1998 mens hovedarbeidet tok til 28. april 1999. Broen ble fullført til en kostnad på 18,2 millioner pund (2,2 millioner pund over budsjettet) og åpnet 10. juni 2000 (2 måneder forsinket). På grun av uforutsette laterale vibrasjoner ble imidlertid broen stengt to dager senere for utbedringer. Vibrasjonene oppsto på grunn av det store antallet fotgjengere på broen (90&nbsp;000 besøkende første dag, med 2000 mennesker på broen samtidig). De første vibrasjonene førte til at folk beveget seg i takt med svaiingen, og dette økte effekten. Svaiingen gav broen kallenavnet *Wobbly Bridge*.

Etter omfattende analyser ble problemet løst ved å utstyre broen med 37 dempere for å kontrollere horisontale bevegelser og 52 dempere for å kontrollere vertikale bevegelser. Dette arbeidet varte fra mai 2001 til januar 2002 og kostet fem millioner pund. Etter en periode med testing ble broen gjenåpnet 22. februar 2002.

## Se også
* Liste over broer i London

## Referanser
Diakonhjemmet Høgskole

**Diakonhjemmet Høgskole** var en høgskole eid av Det norske Diakonhjem i Oslo. Fra 1. januar 2016 ble den en del av VID vitenskapelige høgskole som ble dannet gjennom fusjon av Diakonhjemmet Høgskole med en rekke mindre høgskoler, og videreføres som VIDs campus ved siden av Diakonhjemmet Sykehus i Oslo.

Diakonhjemmet høgskole tilbød bachelorutdanninger i sykepleie, sosialt arbeid, vernepleie og ergoterapi, masterutdanninger i diakoni, verdibasert ledelse, familieterapi, helse- og sosialfaglig arbeid med eldre, sosialt arbeid og årsstudium i diakoni. I 2012 ble doktorgradsstudiet i diakoni, verdier og profesjonell praksis godkjent av NOKUT.

Diakonhjemmet Høgskole hadde to studiesteder, ett i Oslo og ett i Rogaland. Studiested Oslo lå på Frøen/Steinerud ved Majorstuen og videreføres som VIDs campus der, mens studiestedet i Rogaland lå i Sandnes, og er nedlagt i forbindelse med flytting til ny campus.

Høgskolen hadde også kurs- og videreutdanningstilbud. 

Tidligere Rogaland høgskole ble slått sammen med Diakonhjemmet Høgskole i 2006. 

Høgskolen hadde 31. desember 2015 fire institutter og to sentre:
* Institutt for diakoni og ledelse
* Institutt for sosialt arbeid og familieterapi
* Institutt for sykepleie og helse
* Institutt for vernepleie og ergoterapi
* Senter for diakoni og profesjonell praksis
* Senter for sosial kompetanse

## Referanser

## Eksterne lenker
* Diakonhjemmet Høgskole
Bankside

**Bankside** er et område i bydelen Southwark i London. Bankside er området på den sørlige bredden av elven Themsen mellom London Bridge og Blackfriars Bridge. Det ligger kun 2,4&nbsp;km øst for Charing Cross. Området er i seinere år blitt en av Londons turistmagneter, særlig når det gjelder kulturattraksjoner. Millennium Bridge har gjort Bankside mer tilgjengelig fra sentrum, og det er anlagt en gangveg langs Themsen. Bankside er også navnet på gata langs Themsen mellom Jubilee Footbridge og Millenium Bridge.

Bankside har en bemerkelsesverdig konsistent historie som Londons viktigste forlystelsessted, som bjørnetemmere, oksekamper, spillebuler, bordeller og flere teatre Shakespeares Globe Theatre. Det eldste teateret var The Rase som ble reist i 1587, men hadde forsvunnet før utbruddet av den engelske borgerkrigen. Da stedet lå utenfor jurisdiksjonen til City of London var stedet fritt for å praktisere hva som var forbudt andre steder. Kvinner som arbeidet ved Banksides hus med dårlig rykte var kjent som «Winchestergjess» grunnet toleransen som ble gitt av biskopene av Winchester da de eide eiendommene og således hadde økonomiske fordeler av den uanstendig aktiviteten. Det meste av fornøyelsene på Bankside ble stengt under puritanernes moralske opprustning fra 1642.

Under den industrielle revolusjon ble mye industri lagt til Bankside – verft, pakkhus og fabrikker. På grunn av industrien ble Bankside et mål for Luftwaffe under den andre verdenskrig og tungt bombet. Nedbygginga av tradisjonell industri på 1970- og 1980-tallet etterlot Bankside som en industriell ruin, men det nye Globe Theatre og ombygginga av Banksides kraftstasjon til kunstmuseet Tate Modern har gitt området nytt liv.

## Severdigheter
* Bankside Gallery
* Globe Theatre
* Southwark Cathedral
* Tate Modern
* Vinopolis

## Referanser


## Eksterne lenker
* Om Bankside, samfunnsnettsted for London SE1 
* Bankside Mix, lokal promotering og turisme
Police Service of Northern Ireland

**Police Service of Northern Ireland** (**PSNI**) er politietaten i Nord-Irland. Den ble opprettet 4. november 2001 og erstattet Royal Ulster Constabulary som et resultat av Belfastavtalen.
## Distinksjoner

## Bilder
### Politistasjoner

Gilford Police Station - geograph.org.uk - 517499.jpg
Standard PSNI Police Station in Belfast.jpg
Springfield Road Police Station - geograph.org.uk - 505292.jpg
RUC PSNI Dungiven.JPG
RUC, Crois.jpg


## Eksterne lenker
*
Angel (Buffy)

**Angel** (norsk betydning: *Engel*) (født *Liam* 1727 i Galway, Irland) er en fiktiv figur som er vampyr, skapt av Joss Whedon til TV-serien *[[Buffy, vampyrenes skrekk]]*. Rollefiguren ble så populær at «Angel» fikk en TV-serie med samme navn. Figuren er spilt av David Boreanaz.

Angel hadde sin første opptreden i episoden «Welcome to the Hellmouth» (*[[Buffy, vampyrenes skrekk]]*) og sin siste i episoden «Not Fade Away» (*[[Angel  (TV-serie)|Angel*]]). Han er også med i tegneserien *Buffy the Vampire Slayer Season 8*. 
                                        
## Biografi
Angel ble født i Irland i 1727 med navnet Liam. I 1753, i en alder av 26, møtte han den kvinnelig vampyren Darla. Hun lovet ham et evig liv fylt med spenning og reising og gjorde ham så om til vampyr. Som vampyr tapte han sjelen sin, og hans nye demoniske natur gjorde at «Liam» ikke lenger kunne skjelne mellom rett og galt. Han dro så tilbake til familien og drepte dem. Før han drepte sin far sa han «Min søster trodde jeg hadde kommet tilbake til henne. Som en engel. Hun tok feil». Som vampyr tok han navnet Angelus. 

I generasjoner terroriserte Darla og Angelus menneskeheten, myrdet og torturerte alle som krysset deres vei. Han trente også opp Spike, som kalte den eldre vampyren sin personlige «Yoda». 

Like før det tyvende århundre drepte Angelus datteren til ett av medlemmene av «Kalderash-klanen». For å hevne hennes død gav familien ham tilbake sjelen, så han igjen kunne føle skyld og anger. Men om han fikk ett øyeblikk med ekte lykke ville han miste sjelen igjen.

Angelus led for alt han hadde gjort og gjemte seg bort til han en dag i New York møtte en demon, Whistler, som overtalte ham til å kjempe på det godes side sammen med den nye vampyrjegeren Buffy Summers. Første gang han møtte henne i Sunnydale introduserte han seg som Angel. Over tid ble Buffy og Angel forelsket, men han ble for lykkelig og ble til sitt onde jeg (Angelus) igjen. Buffy måtte drepe ham for å redde verden, men først etter at heksen Willow hadde gjentatt Kalderash-forbannelsen og gitt ham sjelen tilbake enda en gang. 

Den urgamle kraften The First brakte Angel tilbake til Sunnydale etter hundre års tortur. Buffy hjalp ham med å finne styrken sin igjen, men de hadde problemer med å være "bare venner". I 1999 brøt han kontakten med henne og flyttet til Los Angeles, der han etter hvert dannet et eget firma, Angel Investigations, i kampen for de hjelpeløse.
1FM

**1FM** er en lokalradiokanal som holder til i Molde, og eies av Romsdals Budstikke. Kanalen sender stort sett musikk døgnet rundt, men sender også nyheter og direkteoverføringer fra fotballkamper med Molde Fotballklubb. I oktober 2018 utvidet radiokanalen tilbudet med to nye kanaler på DAB og nett, 1FM GULL og 1FM ROCK. Og i juni 2019 ble 1FM JAZZ lansert. I 2019 var kanalen nominert til priser i Prix Radio i fem kategorier.

Ansvarlig redaktør for kanalen er Ole Bjørner Loe Welde.

## Konsesjonskamp
Radiokanalen mistet i 2008 konsesjonen for drift av lokalradio, Molde Nærradio (Radio PS) skulle fra 1. januar 2009 være lokalradiotilbudet for Molde og omegn. I oktober 2008 gjorde medietilsynet om vedtaket og Radio 1 FM fikk konsesjon for syv nye år.

## Referanser


## Eksterne lenker
* hjemmeside
Val di Fiemme

**Val di Fiemme** (tysk *Fleimstal*) er en dal og et forvaltningsdistrikt (*[[Italias distrikter|comprensorio]]*) i den italienske provinsen Trentino. Dalen strekker seg i vest&ndash;øst-retning innover i Dolomittene.

Elven Avisio renner gjennom dalen. Nordøst for (og ovenfor) Predazzo skifter dalen navn til Val di Fassa. Sydvest for (og nedenfor) Castello-Molina di Fiemme heter dalen Val di Cembra. Østover er Val di Fiemme forbundet med Primiero over Rollepasset, nordvestover med Auer i Syd-Tirol.

Val di Fiemme er et kjent vintersportssted, og ski-VM i langrenn, hopp og kombinert ble arrangert i hoppbakken Trampolino Giuseppe dal Ben og på Lago di Tesero langrennsstadion både i 1991 og 2003 og igjen i 2013.

## Kommuner
Val di Fiemme har elleve kommuner:
* Capriana
* Carano
* Castello-Molina di Fiemme
* Cavalese
* Daiano
* Panchià
* Predazzo
* Tesero
* Valfloriana
* Varena
* Ziano di Fiemme

I tillegg kommer en tyskspråklig kommune, Altrei, som geografisk ligger i Val di Fiemme, men ikke hører til samme forvaltningsdisktrikt, men til Syd-Tirol.

## Eksterne lenker
* Val di Fiemme.Net
* Val di Fiemme.Com
* alberghivaldifiemme.com
Network Rail

**Network Rail** (ikke å forveksle med National Rail) er et britisk jernbaneselskap. Selskapet eier det britiske jernbanenettet, med unntak av tog og vogner; Network Rail eier skinnegangen, signalsystemet, tunnelene, broene, planovergangene og stasjonene. Network Rail driver 17 stasjoner, mens resten er satt bort til de jernbaneselskapene som trafikkerer dem. Selskapet har en form kalt *[[company limited by guarantee]]*, og betaler ikke ut dividende til eierne; i stedet blir eventuelle overskudd reinvestert i virksomheten.

I 2003 tok selskapet over alt vedlikehold av skinnegangen fra private entreprenører, etter at det hadde oppstått bekymringer over kvaliteten på arbeidet og store kostnadsstigninger. Selskapet fremholdt at dette ikke var et steg mot renasjonalisering av jernbanen, men mange så det som et tegn på at privatiseringen av jernbanen var i ferd med å rakne. 

Denne oppfatningen økte da Network Rail åpnet et operajonssenter på Waterloo stasjon i London, som drives sammen med South West Trains. Dette er det første samarbeid av denne typen mellom Network Rail og et driftsselskap siden privatiseringen, og det bli regnet som en modell for andre områder i jernbanenettet. 

Legging av ny skinnegang, installasjon av nye signalanlegg og annen modernisering av nettverket blir fortsatt utført av private entreprenører på kontraktsbasis. 

## Stasjoner drevet av Network Rail

De 17 stasjonene som drives av Network Rail er landets største og mest travle stasjoner.

*Birmingham New Street
*Edinburgh Waverley
*Gatwick Airport
*Glasgow Central
*London Bridge
*London Cannon Street
*London Charing Cross
*London Euston
*London Fenchurch Street
*London King's Cross
*London Liverpool Street
*London Paddington
*London Victoria
*London Waterloo
*Liverpool Lime Street stasjon
*Leeds stasjon
*Manchester Piccadilly stasjon

## Eksterne lenker
*
Fannefjordtunnelen

**Fannefjordtunnelen** er en 2&nbsp;743 meter lang undersjøisk veitunnel som går under Fannefjorden mellom Molde (Leirgrovvika) og Bolsøya på fylkesvei 64. Tunnelen ble åpnet 20. desember 1990 som del av veistrekningen Skålavegen, ferdigstilt 24. mai 1991 og nedbetalt sommeren 2005 etter en 14 års bompengeperiode.

Fannefjordtunnelen når 101 meter under havet, og største stigning er 8,6 %. Tunnelprofilen er normal T9 med fri høyde 4,6 meter. Det er ikke tillatt for fotgjengere eller syklister å ferdes i Fannefjordtunnelen. Tunnelen passerer under Molde lufthavn på Årø.

Fannefjordtunnelen har en del kondens. Kondensen kan føre til farlige situasjoner fordi bilrutene plutselig dugger når en kjører inn i tunnelen. Tunnelen går gjennom noen svakhetsområder med oppsprukket og til dels knust fjell.

Tunnelen ble restaurert og oppgradert 2015. Statens vegvesen brukte 209 millioner kroner til opprustningen. Tunnelen fikk da nye snunisjer, ny belysning, nødnett, havarilommer, vann- og frostsikring, opplegg for automatisk trafikkontroll (fotobokser), nødstasjoner og hendelsesdetektering med video. Etter oppgraderingen er tunnelen lysere og tørrere.

## Se også
*Bolsøybrua
*Skålavegen (Molde)

*Veitunneler i Norge
*Undersjøiske veitunneler i Norge

## Referanser


## Eksterne lenker
* Tjeneste for å sjekke om Fannefjordtunnelen er åpen eller stengt
* Status og åpningstider
* NRK I dag stenges Fannefjordtunnelen
Fylkesordfører

**Fylkesordfører** er den valgte leder av et fylkesting. Fylkesordfører er valgt fra 1963 da alle kommuner, også bykommunene, ble representert i fylkestinget og tinget ble sammensatt etter forholdstall.

Tidligere var fylkestinget sammensatt av ordførerne i fylkets landkommuner og tinget ble ledet av fylkesmannen.

Fra 1976 er fylkestinget satt sammen etter direkte valg, fylkestingsvalg, i samtlige kommuner og de folkevalgte har fått en egen administrasjon med fylkesrådmann som øverste leder til å ivareta fylkeskommunens oppgaver.

## Se også
* Liste over Norges fylkesordførere
## Referanser
Rapalloavtalen

**Rapalloavtalen** var en traktat underskrevet 16. april 1922 i Rapallo nær Genova i Italia, mellom Tyskland og Sovjet-Russland (som ble en del av Sovjetunionen senere samme år).

## Beskrivelse
I Rapalloavtalen sa begge land fra seg sine territorielle krav på hverandre fra Brest-Litovsk-traktaten. Dessuten innebar avtalen en formalisering av forholdet mellom Tyskland og Sovjetunionen. 

Fundament for traktaten var at de to statene anerkjente hverandre som likeberettigede. Diplomatiske forbindelser mellom landene ble innledet. Alle krav vedrørende krigen mellom det tidligere keiserriket Russland og Tyskland ble betraktet som avklarte. Blant annet avstod Sovjetunionen fra å ta opp artikkel 116 i Versaillestraktaten, som forutsatte at Tyskland skulle betale Russland krigsskadeerstatninger. Rapallotraktaten var uten tvil en følge av Storbritannias og Frankrikes negative politikk overfor både Tyskland og Sovjetunionen. Dette brakte de to landene nærmere hverandre.

Tyskland var det første landet i Europa som med Rapallotraktaten opprettet diplomatiske forbindelser med Sovjetunionen, og allerede ett år tidligere hadde man inngått en handelsavtale som gjorde Tyskland til Sovjetunionens største handelspartner.

## Hemmelig tillegg
Et hemmelig tillegg, signert 29. juli innebar at tyske styrker fikk adgang til å trene og forske i Sovjetunionen med moderne våpen som panservogner, fly og giftgass. Senere er Geheime Fliegerschule und Erprobungsstätte der Reichswehr ved Lipetsk i Sovjetunionen blitt kjent som et sted for slik trening. Dette var et direkte brudd på Versaillestraktaten.

På tross av en ny traktat i Berlin i 1926 ble forholdet mellom de to maktene gradvis svekket av Tysklands gradvise tilnærming til Storbritannia og Frankrike.

## Eksterne lenker
* 
* German-Russian Agreement; April 16, 1922 (Treaty of Rapallo) (engelsk)
* Supplementary Agreement to the German-Russian Agreement (Treaty of Rapallo, April 16, 1922); November 5, 1922 (engelsk)
Vestre Moland

**Vestre Moland** var en kommune i tidligere Aust-Agder. Opprinnelsen til navnet er Moðguland; dette kan ha sammenheng med norrønt móðugr, dvs. modig. Moðguland var navnet på gården som i dag kalles Prestegården. Vestre Moland var et kirkesogn i middelalderen, og kaltes Vestre for å skille det fra Moland som ligger i nåværende Arendal kommune, altså lenger øst. Vestre Moland var en egen kommune fra 1865 til 1961. Vestre Moland utgjorde fra 1837 sammen med Høvåg Vestre Moland formannskapsdistrikt. 

I 1865 ble området delt i to selvstendige kommuner. Vestre Moland hadde på dette tidspunktet 2 167 innbyggere. Kommunegrensen mellom Høvåg og Vestre Moland fulgte midten av Østre Vallesverdfjorden.

1. januar 1962 ble Vestre Moland slått sammen med Høvåg og Lillesand, og Gitmark-gårdene i Eide, til den nye storkommunen Lillesand.

Blindleia går gjennom skjærgården i Vestre Moland og Høvåg.

## Eksterne lenker
* Lillesand Kommune – Hjemmeside
* Vestre Moland og Lillesand Historielag 
* Diplom fra 12. juni 1429, der Modgoland nevnes
* Historiske arkiver etter Vestre Moland kommune oppbevart på Aust-Agder museum og arkiv
Drug Enforcement Administration

**Drug Enforcement Administration** (**DEA**) er en amerikansk føderal etat med oppgave å bekjempe all form for ulovlig håndtering av rusmidler og legemidler. Etaten har sammenfallende jurisdiksjon med FBI i narkotikasaker. DEA har eneansvaret for koordinering av amerikanske narkotikaetterforskninger i utlandet.

DEA ble opprettet i 1973 og har over  ansatte, hvorav vel  er spesialetterforskere. DEA har et årlig budsjett på ca. 2 milliarder dollar. Etaten har 237 lokalavdelinger i USA og 80 utenlandskontorer i 58 land. DEAs hovedkontor ligger i Arlington, Virginia og blir ledet av Chuck Rosenberg.

## Bildegalleri

Viktor Bout Extradited to US.jpg|DEA-agenter eskorterer Viktor Bout etter utlevering fra Thailand
Manuel Noriega with agents from the U.S. DEA.jpg|DEA-agenter eskorterer Manuel Noriega om bord i et amerikansk militærfly
DEA badge C.PNG
Trafficker bust.gif
Operation mallorca raid DEA.jpg


## Eksterne lenker
*
Foreningen 2 Foreldre

**Foreningen 2 Foreldre**, forkortet **F2F**,  er en norsk, ideell, tverrpolitisk medlemsorganisasjon som arbeider for barns kontakt med begge foreldrene etter samlivsbrudd. Foreningens formål er å jobbe for et likeverdig foreldreskap (felles omsorg, delt bosted) og barns rett til samvær med begge foreldrene uavhengig av samlivsform.

Det var Terje Torgersen, Øystein Haram, Roland Hedayat og Jørund Hassel som tok initiativet til å danne foreningen. Oppstarten skjedde i kirkestua ved Tanum kirke i Bærum 1. november 1985. 

Av foreningens ledere fra 90-tallet og utover nevnes Jarle Madsen, Erland Vestli, Rune Harald Rækken (1997-2005, 2014-2017, 2019-dags dato (2025)), Sonja Cassidy (2005-2007), Roger Sollied Johansen (2007-2014), Jeanette Solheim (2017) og Jon Michal Sørensen (konstituert, 2017-2019). 

Foreningen 2 Foreldre er medlem i Frivillighet Norge og i Forum for Barnekonvensjonen.  

## Se også
* Aleneforeldreforeningen, ideell medlemsorganisasjon stiftet 1966
* Foreldretvist
* Samværsrett
* Barneloven
* FNs barnekonvensjon

## Eksterne lenker
* Foreningen 2 Foreldre
Eide (Aust-Agder)

**Eide** (*Eidesogn*) er en tidligere selvstendig kommune i Aust-Agder fylke. Eide var egen kommune fra 1837 til 31. desember 1961.

Eide har et areal på 32,4 km². Av dette er 29,2 km² fastland og resten øyer.

Eide grenser mot Skagerrak i sørøst over en stekning på 6 km. I nordvest ligger Vestre Moland, i nordøst Landvik.

1. januar 1962 ble området Gitmarkgårdene i Eide innlemmet i Lillesand, mens resten av kommune ble slått sammen med Landvik. Eide kommune hadde da 510 innbyggere.

1. januar 1971 ble så Landvik (sammen med Fjære) del av Grimstad kommune.

Gården Nørholm, hjemmet til ekteparet Marie Hamsun og Knut Hamsun, lå i Eide kommune.

## Eksterne lenker
* Historiske arkiver etter Eide kommune oppbevart på Aust-Agder museum og arkiv
Company limited by guarantee

***Company limited by guarantee*** (**CLG**) er en britisk selskapsform. Selskaper av denne typen er private, og har ikke aksje- eller andelseiere. Det eies i stedet av medlemmer, kalt «garantister» (*guarantors*), som er forpliktet til å bidra økonomisk dersom selskapet trenger det.

CLG-er er ofte ideelle organisasjoner. De kan ikke fordele et eventuelt overskudd til sine eiere; i stedet investeres midler normalt i selskapet eller settes av til dekning av et senere underskudd. Om selskapet blir avviklet er medlemmenes ansvar overfor selskapet er begrenset til det beløpet de har bidratt med. På grunn av dette kan de søke om status som veldedig organisasjon, hvilket blant annet gir skattefordeler. En slik søknad vil ikke alltid bli innvilget.

Denne typen organisering er blant annet brukt for selskaper som erstatter tidligere statlige monopoler, som jernbaneselskapet Network Rail.

## Referanser
Kato Air

**Kato Air** var et norsk flyselskap som fløy regionale ruter i Nord-Norge. Selskapet ble grunnlagt i 1995 og nedlagt i 2008. Kato Air hadde hovedbase på Harstad/Narvik lufthavn, Evenes. 

Luftfartstilsynet inndro 28. august 2008 lisensen til selskapets tekniske verksted, Kato Air Service, noe som medførte flyforbud. Alle selskapets fire fly ble satt på bakken, og som en følge av det ble all forretningsdrift i de to selskapene Kato Airlines AS og Kato Air Service AS besluttet innstilt fra og med onsdag 2. september 2008.

## Hendelser
* 4. desember 2003 ble en Dornier 228, Kato Air Flight 603, truffet av lynet, noe som forårsaket et brudd på høyderoret som drev stabilisatoren. Flyet landet deretter tungt like ved rullebanen på Bodø lufthavn . Flyet, registrert LN-HTA, ble avskrevet.

* 29. september 2004 forsøkte en mannlig passasjer, Brahim Bouteraa, fra Algerie å styrte et av Kato Airs Dornier 228-fly da det var på vei fra Narvik lufthavn, Framnes til Bodø lufthavn med kaptein Stein Magne Lian, styrmann Kristian Andresen samt seks andre passasjerer. Passasjeren slo til pilotene med en øks, samtidig som han skjøv stikka på flyet fremover slik at flyet gikk inn i et stup. Samarbeid mellom piloter og passasjerene Trond Frantzen og Odd Eriksen hindret at flyet styrtet ved Tverlandet. Mannen ble i 2005 av Hålogaland lagmannsrett dømt til 15 års fengsel for kapringen.

## Destinasjoner

* Alta (Alta lufthavn)
* Bodø (Bodø lufthavn)
* Brønnøysund (Brønnøysund lufthavn)
* Harstad/Narvik (Harstad/Narvik lufthavn, Evenes)
* Narvik (Narvik lufthavn, Framnes)
* Mo i Rana (Mo i Rana lufthavn, Røssvoll)
* Røst (Røst lufthavn)
* Tromsø (Tromsø lufthavn)
* Trondheim (Trondheim lufthavn, Værnes)

## Referanser


## Eksterne lenker

* «To tideler fra katastrofen», artikkel fra nrk.no
Nordiske grener

**Nordiske grener** er en gruppe *skiidretter* som har sin opprinnelse i de nordiske land. Idrettene er:
*Langrenn
*Skihopping
*Kombinert

Slalåm er også en nordisk skiidrett, men regnes ofte heller som en alpin skiidrett. 
Det arrangeres egne verdensmesterskap i nordiske grener annet hvert år, foruten at disse idrettene er en viktig del av De olympiske vinterleker.

## Kilder
* Encyclopaedia Britannica: Nordic skiing
East Dorset

**East Dorset** er et administrativt distrikt i Dorset, England. Største by og administrasjonssenter er Wimborne Minster.

Distriktet ble opprettet 1. april 1974 ved at Wimborne Minster bydistrikt ble slått sammen med Wimborne and Cranbourne landdistrikt og deler av Ringwood and Fordingbridge landdistrikt. Da det ble opprettet hadde det navnet *Wimborne*, men dette ble endret etter kort tid.

Statistikk som ble offentliggjort av Office for National Statistics, den britisk offentlig etat med ansvar for innsamling og publisering av statistisk materiale, viser at forventet levealder ved fødselen for hankjønn i East Dorset var 80,1 år i 2001-2003, det høyeste i Storbritannia. Kvinnelig forventet levealder ved fødselen for samme periode var 83,4 år, noe som var rangert på sjuendeplass i Storbritannia. Tallene for East Dorset under 1991-1993 var 77,9 år for hankjønn og 82,5 for hunkjønn.

## Steder i East Dorset

### Større steder

Steder med fler enn 2500 innbyggere pr. 2002:

*Alderholt
*Ferndown
*St. Ives
*Verwood
*Wimborne Minster

### Mindre steder

Steder med færre enn 2500 innbyggere pr. 2002:

*Chalbury, Colehill, Corfe Mullen, Cranborne
*Edmondsham
*Gussage
*Hinton Martell, Hinton Parva, Holt, Horton
*Long Crichel
*Moor Crichel
*Pamphill, Pentridge
*St. Leonards, Shapwick, Sixpenny Handley, Sturminster Marshall
*West Moors, West Parley, Wimborne St. Giles, Witchampton, Woodlands

## Referanser
Omar Karami

**Omar Abdul Hamid Karami** (el. **Karamé**) (1934–2015) var i to perioder (1990–1992, 2004–2005) statsminister i Libanon. 

## Liv og virke
Den sunnimuslimske Omar Karami var sønn til Abdul Hamid Karami og bror til Rashid Karami, begge libanesiske politikere. Sistnevnte ble drept i et attentat i 1987, og det var etter dette at Omar gikk inn i politikken. 

Han var statsminister den første gangen fra 24. desember 1990, da Selim al-Hoss sa fra seg makten, til 13. mai 1992, da han gikk av etter massive protester da den libanesiske valutaen kollapset.

Han var medlem av parlamentet som representant for Tripoli fra 1991. Han var sterk tilhenger av syrisk innflytelse på landets politikk.

Han ble igjen statsminister 21. oktober 2004, og gikk av 28. februar 2005 etter protester som følge av drapet på den forrige statsministeren, Rafic Hariri.
 
Etter mordet på Rafiq Hariri i 2005, beskyldte opposisjonen Syria for å stå bak drapet, og krevde at Syria trakk sine militære styrker ut av Libanon, noe den den Syria-vennlige regjeringen med Karami i spissen ikke gikk med på. Enkelte av de opposisjonelle lederne gikk så langt som å beskylde Karamis regjering for å ha vært direkte innblandet i drapet.

Til tross for et forbud mot offentlige demonstrasjoner, ble det i Beirut satt i gang store demonstrasjoner mot den sittende regjeringen. Dette førte etter hvert til at Karami den 28. februar 2005 gikk ut offentlig og fortalte at han ville gå av som landets statsminister.

Ti dager etter&nbsp;– 10. mars&nbsp;– ble imidlertid Karami gjeninnsatt som statsminister av president Émile Lahoud, som ba ham danne en ny regjering. Karami sa seg villig til dette, og oppfordret samtidig alle de andre partiene til å støtte opp omkring et nasjonalt enhetlig styre.

Karami hadde ikke formådd å danne en ny regjering per 13. april 2005, og valgte da atter å tre tilbkge. Dette bidrog til det kaos Libanon allerede befant sig i etter drapet på Hariri, idet der å ikke var noen regjering til å utskrive de valg som man etter planen skulle holde i mai.

Om morgenen den 1. januar 2015 døde Karami etter en lang sykdomsperiode, i en alder av 80 år.

## Referanser
Pentridge

**Pentridge** er en landsby i det administrative distriktet North Dorset i det nordøstlige delen av grevskapet Dorset, England. Den ligger i enden av Cranborne Chase ned enden av en blindvei, rett sør for veien A354, mellom byene Blandford Forum (16&nbsp;km i sørvest) og Salisbury (nær 20&nbsp;km i nordøst). Den ligger 140&nbsp;km vest for hovedstaden London. I henhold til folketelling så langt tilbake som 2001 var det 215 innbyggere i landsbyen.

## Historie
Pentridge Hill er en åsrygg formet av en stripe av kalk som er hardere enn den som lå omkring, og som dermed har overlevd erosjonen som har gravd seg ned rundt. På hver side av ryggen er det dype daler som ble dannet i siste istid.

Landsbyen ligger mellom flere neolittiske (bondesteinalderen), romerske og saksiske voller. Den viktigste av dem er Bokerleydiket, som ble anlagt i 397 for å holde sakserne ute av Dorset.

Navnet er avledet fra en keltisk opprinnelse, *pen* («ås, høyde») og *twrch*, noe som gir en opprinnelig betydning som «ås med villsvinet». Stedet er nevnt i et dokument datert til før Alfred den stores tid, da som *Pentric*.

## Referanser
Jan Mossin

**Jan Mossin** (født 12. april 1936 i Oslo, død 12. august 1987) var en norsk økonom. Etter examen artium studerte han ved Norges Handelshøyskole, hvor han tok siviløkonomeksamen i 1959. Etter et par år i næringslivet begynte han våren 1962 sine doktorgradsstudier ved Carnegie Mellon University (dengang Carnegie Institute of Technology) i Pittsburgh i Pennsylvania. Etter fullført doktorgrad reiste han tilbake til NHH hvor han i 1968 ble utnevnt til professor.

Et av arbeidene i doktoravhandlingen hans var et viktig bidrag til kapitalverdimodellen (CAPM). Mossin er også anerkjent for andre banebrytende forskningsbidrag i finans. Dette gjelder i særdeleshet et velkjent arbeid om strategisk aktivaallokering for en langsiktig investeringsportefølje, og arbeid om optimal risikodeling og prising i forsikringsmarkeder. Sammen med professorene Karl Borch og Agnar Sandmo etablerte Mossin NHH som et sentralt internasjonalt forskningsmiljø på slutten av 1960-tallet. 

## Delvis bibliografi
### Fagartikler i internasjonale tidsskrift
* "Wages, Profits and the Dynamics of Growth", *Quarterly Journal of Economics*, **80**, 1966, pp. 376-399.
* "Equilibrium in a Capital Asset Market", *Econometrica*, **34**, 1966, pp. 768-783.
* "On a Class of Optimal Stock Depletion Policies", *Management Science*, **13**, 1966, pp. 120-130.
* "The Shorter Work Week and the Labor Supply", (med Martin Bronfenbrenner) *Southern Economic Journal*, **33**, 1967, pp. 322-331.
* "Optimal Multiperiod Portfolio Policies", *Journal of Business*, **41**, 1968, pp. 215-229.
* "Aspects of Rational Insurance Purchasing", *Journal of Political Economy*, **76**, 1968, pp. 553-568.
* "Taxation and Risk Taking", *Economica*, **36**, 1968, pp. 74-82.
* "Merger Agreements: Some Game-Theoretic Considerations", *Journal of Business*, **41**, 1968, pp. 460-471.
* "A Note on Uncertainty and Preferences in a Temporal Context" *[[American Economic Review]]* **59**(1) 1969, pp. 172-174.
* "Security Pricing and Investment Criteria in Competitive Markets", *American Economic Review*, **59**, 1969, pp. 749-756.

### Bøker på engelsk
* *Theory of Financial Markets*, 1973, Prentice-Hall, ISBN 0-13-913699-1
* *The Economic Efficiency of Financial Markets*, 1977,  Lexington Books, ISBN 0-669-01004-9

### Bøker på norsk
* *Operasjonsanalytiske emner* 1. utgave 1972. Tanum-Norli. ISBN 82-518-0116-8.
* *Investering og kapitalkostnad* 1. utgave 1982. Tanum-Norli. ISBN 82-518-1590-8
* *Markedseffisiens : finansmarkedslære for nøkterne investors* 1986. TANO. ISBN 82-518-2129-0

## Referanser


## Litteratur

* 
*
Otto von Bismarck (CDU)

**Otto Christian Archibald von Bismarck** (1897–1975) var en tysk konservativ politiker og tidligere nazist.

## Liv og virke
### Bakgrunn
Han var sønn av fyrst Herbert von Bismarck og sønnesønn av rikskansler Otto von Bismarck. Etter abitur (artium) i 1915 studerte han jus i Berlin og Kiel, hvor han avtjente sitt *Referendariat*. Hans utdannelse ble avbrutt av krigstjeneste fra 1917 til 1918. 

Fra 1921 til 1923 drev han familiegodsene Friedrichsruh slott og Schönhausen. 

Bismarck giftet seg den 18. april 1928 i Berlin med den svenske Ann-Mari Tengbom (født 1907 i Stockholm, død 1999 i Marbella), datter av arkitekt og professor ved *Konsthögskolan* i Stockholm Ivar Tengbom.

### Karriere
Mellom 1924 og 1928 var han medlem av den tyske Riksdagen for *[[Deutschnationale Volkspartei]]* (DNVP). 

I 1927 trådte han inn i den tyske utenrikstjenesten. Ved årsskiftet 1932/33 regnet han med at det ville innebære fordeler for hans personlige karriere dersom Hitler skulle bli kalt til rikskanslerembedet. I mai 1933 ble han medlem av Hitlers parti *[[Nationalsozialistische Deutsche Arbeiterpartei]]* (NSDAP).

Bismarck var stasjonert som diplomat i Stockholm og London, før han arbeidet som leder for politisk avdeling i utenriksdepartementet fra 1937 til 1940. I 1935 ble han medlem av *[[Anglo-German Fellowship]]*. Han var virksom som gesandt ved den tyske ambassade i Roma frem til august 1943, og ble deretter satt i ventestand. Fra november 1943 til november 1944 var Bismarck leder for Italia-avdelingen i *[[Auswärtiges Amt]]* («utenriksdepartementet»). 

Bismarck var nær venn av Mussolinis svigersønn, den italienske utenriksminister grev Ciano. Da Ciano ble dømt til døden av sin svigerfar, lovet Bismarck å stille et fly til hans disposisjon og dermed gi ham en sjanse til å unnslippe. Men flyet tok Ciano til Tyskland, og derfra ble han utlevert tilbake til Italia og henrettet.

Etter hvert tok Bismarck opp igjen driften av familieeiendommen Friedrichsruh slott, 30 km sørøst for Hamburg. Hans svenske kone Ann-Mari hadde gått på skolen med Folke Bernadotte og åpnet våren 1945 Friedrichsruh som hovedkvarter for Bernadotte mens han fikk konsentrasjonsleirfanger fraktet i sikkerhet i Danmark og Sverige med de hvite bussene.

Etter krigen ble han medlem av CDU. Han var igjen medlem av det tyske parlamentet mellom 1953 og 1965 (for valgkretsen hertugdømmet Lauenburg), hvor han blant annet satt i utenrikskomitéen, og dessuten var medlem av den parlamentariske forsamling i Europarådet. 

Han var i 1959/60 og fra 1961 til 1966 visepresident i Europarådet. Han var mellom 1957 og 1961 også formann for ''Deutsche Parlamentarische Gesellschaft.

Hans sønnesønn Carl-Eduard von Bismarck var medlem av Forbundsdagen for CDU, og var også valgt i valgkretsen hertugdømmet Lauenburg.

## Referanser


## Eksterne lenker
* 
*
ExxonMobil

**Exxon Mobil Corporation**, eller **ExxonMobil**, er et oljeselskap med hovedkvarter i Irving i USA. Selskapet er pr. 2010 det største oljeselskapet i verden, etter en fusjon i november 1999 mellom de tidligere amerikanske oljeselskapene Exxon og Mobil. ExxonMobil er et morselskap til en rekke datterselskaper i verden, deriblant Exxon, Mobil, og Esso. Nåværende konsernleder i ExxonMobil er Rex Tillerson, som 1. januar 2006 tok over etter Lee Raymond.

## Esso Norge

ExxonMobil i Norge er representert ved datterselskapene 
* Esso Norge AS, 
* ExxonMobil Exploration and Production Norway AS og 
* ExxonMobil Production Norway Inc

Oppgavene er 
* Raffinering – ved Essoraffineriet på Slagentangen utenfor Tønsberg
* Markedsføring og distribusjon (Oslo)
* Leting og produksjon av gass og råolje på norsk sokkel (Sandnes, offshore)
* Forvaltning av selskapets rettigheter på norsk sokkel (Sandnes)

ExxonMobil er blant de tre største i det norske marked på oljeprodukter.

Slagentangen har mer enn en tredel av raffinerikapasiteten i landet og kan årlig behandle mer enn 40 mill. fat tilsvarende ca. 6,6 millioner Sm³ eller ca. 5,6 millioner tonn råolje. Til sammenligning regnes kapasiteten ved landets andre raffineri på Mongstad å være ca. 10 millioner tonn råolje pr år.

ExxonMobil i Norge har rettigheter i produksjonslisenser som gir andel av petroleumsproduksjon på 24 ulike felt på norsk sokkel. Selskapets største volumandeler av gjenværende olje ligger i Balderfeltet, Granefeltet, Snorrefeltet og Statfjordfeltet. Selskapet har operatøransvar på Balderfeltet. Det tidligere Mobil i Norge var kjent for å ha oppdaget og bygget ut Statfjordfeltet. Operatøransvaret for Statfjordfeltet ble overført til Statoil i 1987.

Andel av totale reserver på norsk sokkel er pr 1. januar 2005 107,6 millioner Sm³ olje og 98,4 mrd Sm³ gass. Dette tilsvarer 8,9&nbsp;% av oljereservene og 3,7&nbsp;% av gassreservene på sokkelen. ExxonMobils andel av oljeproduksjonen på sokkelen var i 2004 ca. 15,6 millioner Sm³, et prosentvis uttak på ca. 13&nbsp;% målt av selskapets reserve ved inngangen til 2004.

Alle tall for petroleumsreserver er ifølge Oljedirektoratet.

## Se også
* Esso
* Petroleumsvirksomhet i Norge

## Referanser


## Eksterne lenker
* 
*
Åklagarmyndigheten (Sverige)

**Åklagarmyndigheten** er en svensk statlig etat som har ansvar for påtale av lovbrudd. Etaten har rundt 2200 ansatte, hvorav drøyt halvparten er anklagere.

## Organisasjon

Åklagarmyndigheten er organisert med *Riksåklagaren* i Stockholm, som har rundt 80 ansatte, og 43 *åklagarkammare* rundt om i landet, hver ledet av en sjefanklager. Anklagerkamrene har ofte et geografisk ansvarsområde, men noen kamre har ansvar for spesiell rettsforfølgelse, som organisert og grenseoverskridende kriminalitet.

Riksanklagerens kanselli inkluderer spesialenheter med ansvar for korrupsjon og mistanker mot polititjenestemenn.

I tillegg arbeider noen anklagere ved Ekobrottsmyndigheten, som er en egen etat med ansvar for økonomisk kriminalitet.

## Virksomhet

Åklagarmyndigheten utgjør et viktig ledd i Sveriges strafferettsvesen: politi &ndash; anklager &ndash; domstol &ndash; kriminalomsorg.

Når politiet får kjennskap til et lovbrudd, åpnes en etterforskning. Når en person er mistenkt for lovbruddet, trer anklageren inn som etterforskningsleder og bestemmer hvordan den videre etterforskningen skal organiseres, og eventuelt om det skal reises tiltale. Anklageren fører i såfall saken for retten.

## Grader
# Riksåklagare
# Vice riksåklagare
# Överåklagare
# Vice överåklagare
# Chefsåklagare
# Vice chefsåklagare
# Kammaråklagare
# Assistentåklagare
# Åklagaraspirant

## Referanser


## Eksterne lenker
* 
* Ekobrottsmyndigheten
Sveriges politi

**Sveriges politi** (**Svenska polisen**) består siden 1. januar 2015 av to selvstendige etater, Polismyndigheten og Säkerhetspolisen (Säpo), begge direkte underlagt Justitiedepartementet. I tillegg har visse andre etater politimyndighet, først og fremst Tullverket og Kustbevakningen.

## Bevæpning
Politiansatte i Polismyndigheten og Säpo er bevæpnet med tjenestepistol. Spanere i Tullverket og operative mannskaper i Kustbevakningen er også bevæpnet med pistol.

## Historikk
Før 2015 bestod politiet av en nasjonal organisasjon, Rikspolitistyrelsen, og en lokal organisasjon, 21 politimyndigheter. Totalt hadde politiet 23&nbsp;600 ansatte (2004), hvorav 16&nbsp;900 er polititjenestemenn. Staten overtok ansvaret for politiet fra kommunene i 1965. I 1979 ble utrykningsstyrken piketen opprettet i Stockholm, Göteborg og Malmö.

### Rikspolitistyrelsen
Rikspolitistyrelsen (RPS) var direkte underlagt det svenske justisdepartementet og hadde ansvar for å koordinere og føre tilsyn med hele politivirksomheten, samt å utøve en del riksdekkende funksjoner. RPS var organisert med en rekke arbeidsenheter ved hovedkontoret i Stockholm. Under RPS hørte dessuten:
*Sikkerhetspolitiet (Säpo)
*Rikskriminalpolitiet
*Statens kriminaltekniske laboratorium
*Politihøyskolen

### Politimyndigheter
Den lokale politiorganisasjonen i Sverige bestod av 21 selvstendige politimyndigheter, som hver hadde ansvar for politivirksomheten i et len. Hver politimyndighet var ledet av en politistyrelse, med medlemmer utnevnt av den svenske regjeringen. Politistyrelsene avgjorde selv hvordan politivirksomheten skulle organiseres. Strukturen i politimyndighetene var derfor varierende. Det var imidlertid vanlig med en grunnleggende struktur med en sentral stab, en ordensavdeling og en lenskriminalavdeling.

### Politigrader
;Politiembetsmenn

;Polititjenestemenn

## Kontakt
Det nasjonale telefonnummeret for å kontakte nærmeste politimyndighet i Sverige er 114 14. Nummeret brukes i situasjoner som ikke er akutte. I nødsituasjoner skal man ringe 112.

## Referanser


## Eksterne lenker
*
Säkerhetspolisen

**Säkerhetspolisen** (**Säpo**) er sikkerhetstjenesten i Sverige. Etaten rapporterer til Justitiedepartementet.

Säpo ble organisert i 1914 og var et samarbeid mellom *Detektiva Polisen* og Generalstaben. Brudd mot rikets sikkerhet hadde tidligere blitt etterforsket av *Detektiva Polisen* i Stockholm ved behov.

Säpo har ansvar for å forebygge og avdekke brudd mot rikets sikkerhet. Virksomheten deles i fem områder:

*Forfatningsbeskyttelse: forebygging og avdekking av trusler mot rikets indre sikkerhet, deriblant landets styresett, politiske organer og grunnloven.
*Kontraspionasje: forebygging og avdekking av spionasje, ulovlig etterretningsvirksomhet, industrispionasje og spredning av masseødeleggelsesvåpen.
*Kontraterrorisme: bekjempelse av internasjonal terrorisme, spredning av masseødeleggelsesvåpen til personer eller organisasjoner og flyktningspionasje.
*Personbeskyttelse: overvåkning og sikkerhetsarbeide rundt den sentrale statsledelsen, inkludert statsråder, statssekretærer, riksdagsmedlemmer, statssjefen og regjeringssjefen. I tillegg beskyttelse av utenlandske diplomater og øvrige medlemmer av kongefamilien.
*Sikkerhetsbeskyttelse: rådgivning og kontroll av etater og foretak som er underlagt sikkerhetslovgivning, inkludert informasjonssikkerhet, personkontroll for sikkerhetsklarering, og sikkerhetsopplæring.

## Organisasjon
Säpo er organisert med hovedkvarter i Stockholm og seks regionale kontorer: Göteborg, Luleå, Malmö, Uppsala, Linköping og Örebro. Hovedkvarteret har 11 operative enheter:

* Analyse
* Dokumentasjon og internasjonalt samarbeid
* Økonomi
* Forfatningsbeskyttelse
* Kontraspionasje
* Kontraterrorisme
* Personal
* Personbeskyttelse
* Spaning og kommunikasjon
* Sikkerhetsbeskyttelse
* Teknisk

## Referanser


## Eksterne lenker
*
New York Supreme Court

**New York Supreme Court** er en førsteinstansdomstol i den amerikanske delstaten New York. Domstolen er organisert geografisk med 12 distrikter, og holder rett i alle delstatens 62 fylker. Den ble grunnlagt i 1691 og er således USAs eldste domstol med generell jurisdiksjon.

New York Supreme Court behandler større sivile saker i hele delstaten, samt forbrytelser i New York Citys fem integrerte fylker; Richmond, Kings, Queens, New York og Bronx. Utenfor New York City er det fylkesdomstolene som behandler forbrytelser. Forseelser og mindre sivile saker behandles i andre domstoler.

Kjæremål går til domstolens appelldivisjon, som er inndelt i fire appellavdelinger med hver sin jurisdiksjon. Anker fra appellavdelingene går videre til delstatens høyeste domstol, New York Court of Appeals, som holder rett i hovedstaden Albany.

## Eksterne lenker
* New Yorks rettsvesen
New York Court of Appeals

**New York Court of Appeals** er den høyeste domstolen i den amerikanske delstaten New York. Domstolen ble opprettet i 1847 og har sete i hovedstaden Albany. Den består av syv dommere utnevnt av guvernøren i New York for åremål på 14 år.

## Eksterne lenker
*
Sigrid Storråde

**Sigrid Storråde** (født ca. 967, død ca. 1014) var ifølge *[[Olav Tryggvasons saga]]* datter av Skoglar-Toste, en svensk stormann, og først gift med Erik Seiersäll og mor til Olaf Skottkonung. Senere gift med danskekongen Svein Tjugeskjegg. Harald Grenske, far til Olav Haraldsson, den senere Olav den hellige, brente hun inne, og uttalte at «slik skulle hun venne småkonger av med å komme fra andre land og fri til henne. Etter dette ble hun kalt for Sigrid Storråde.» Også Olav Tryggvason kom med henvendelse om giftemål til henne, men krevde at hun måtte bli kristen, noe hun avslo. Han slo henne over kinnet med hansken, og hun sa dette kunne bli hans bane.

Sigrid opptrer i mange sagaer skrevet lenge etter de hendelser de beskriver, men det er ikke pålitelige bevis på hennes eksistens slik de beskriver henne. Figuren Sigrid opptrer i mange sene norrøne sagaer, men i mer samtidige kilder som Thietmar av Merseburg og Adam av Bremen hevder isteden at Svein Tjugeskjegg var gift med en polsk prinsesse, identifisert som Świętosława. Snorre Sturlason gir motstridende informasjon og et sted sier at Svein var gift med Sigrid og et annet sted at han var gift med Gunhild av Vendland, datter av Burislav.

Det er uklart om figuren Sigrid var en faktisk historisk person, om sagaenes fargerike fortellinger om henne er en sammensmelting av livene og handlingene til flere kvinner, eller om hun er en fullstendig oppdiktet fiktiv figur. Det sistnevnte synet blir hevdet av en del moderne forskere, eksempelvis Birgitta Fritz som ikke gir mye troverdighet til de norrøne kildene og betrakter Sigrid som en ren myte.

## Referanser
Richmond (North Yorkshire)

**Richmond** er en markedsby og et verdslig sogn i North Yorkshire i England. Byen er det administrative senteret i distriktet Richmondshire. Historisk var det en del av North Riding i Yorkshire, og er lokalisert ved enden av nasjonalparken Yorkshire Dales, og byen er en av parkens turistsentre, inkludert Richmond Castle. Av alle stedsnavn på De britiske øyer er Richmond det som er duplisert oftest, med hele 57 tilfeller verden over. I henhold til folketellingen i 2011 er det 8 413 innbyggere i byen.

Reiseboken *Rough Guides* har beskrevet byen som «et absolutt klenodium». Betty James skrev at «uten tvil er Richmond det mest romantiske sted i hele Nord-Øst-England.» Richmond ble navngitt som årets britiske by i 2009. The Georgian Theatre Royal i Richmond, bygget i 1788, er Storbritannias mest fullstendige teater fra 1700-tallet.

Navnet har sin opprinnelse i byen Richemont i Normandie. Jarlen av Richmond, en tittel som hertugen av Bretagne hadde fra 1136 til 1399, styrte området, og navnet ble derfor brukt også i England. På 1600-tallet gikk tittelen til Huset Stewart, som også hadde den skotske tittelen hertug av Lennox.

## Vennskapsbyer
Richmond har følgende vennskapsbyer:
*  Saint-Aubin-du-Cormier, Frankrike
*  Vinstra, Norge

## Referanser


## Eksterne lenker
* 

*  Offisiell guide til Richmond
* En kort historie om Richmond
* Richmondshire Museum.